תיאו פורשייר

תיאו פורשייר (בצרפתית: Théo Pourchaire; נולד ב-20 באוגוסט 2003) הוא נהג מרוצים צרפתי המתחרה באליפות הפורמולה 2, בה סיים במקום השני בעונת 2022. הוא משמש כנהג מחליף וכנהג מבחן בקבוצת הפורמולה 1 אלפא רומיאו.

קריירת מרוצים
פורשייר החל להתחרות בקארטינג בגיל שבע, והתחרה באליפויות רבות בצרפת וברחבי אירופה. בשנת 2018 החל להתחרות באופן מקצועי, ולאחר מכן התחרה באליפות פורמולה 4 הצרפתית ובאליפות פורמולה 4 הגרמנית (בה זכה ב-2019).

לקראת עונת 2020 התחיל להתחרות באליפות פורמולה 3 מטעם קבוצת ART Grand Prix, לצד הנהגים אלכסנדר סמוליאר וסבסטיאן פרננדס.את העונה סיים פורשייר במקום השני, עם 161 נקודות, שני רק לאוסקר פיאסטרי, שסיים אותה עם 164 נקודות, במאבק משולש (יחד עם לוגאן סרג'נט) שנמשך עד למרוץ האחרון של העונה. בשני המרוצים האחרונים של עונת 2020 בפורמולה 2 התחרה עבור קבוצת "BWT HWA Racelab", אך לא השיג נקודות. לקראת עונת 2021 עבר להתחרות בקביעות באליפות הפורמולה 2 עבור ART Grand Prix, וסיים במקום החמישי, עם 140 נקודות. בעונת 2022 סיים במקום השני, עם 164 נקודות, כסגנו של האלוף פליפה דרוגוביץ'. בעונת 2023 המשיך להתחרות עבור אותה קבוצה.

פורמולה 1
לקראת עונת 2019 הפך לחבר באקדמיית סאובר. באוגוסט 2021 החל לשמש כנהג המבחן של אלפא רומיאו באליפות הפורמולה 1, ואף היה אחד המתמודדים על מושב הנהג הפנוי לקראת עונת 2022 (לצידו של ולטרי בוטאס), מושב שבסופו של דבר הוענק לגואניו ז'ו. לקראת עונת 2023 הפך לנהג המחליף של הקבוצה.

קישורים חיצוניים

הערות שוליים

נהגי מכוניות מרוץ צרפתים
צרפתים שנולדו ב-2003